Budyšin (CS/SN). „Wuměłstwo z kneflemi“ rěka nowa wustajeńca, kotraž budźe wot jutřišeho hač do meje 2022 w Budyskej měšćanskej bibliotece widźeć. Michael Voigt z Nowosólca-Hródka (Neusalza-Spremberg) pokaza tam na jednym boku swoju zběrku kneflow, ale tež wuměłske twórby, kotrež su jeničce z kneflow zhotowjene. Wuslědki su jónkrótne, kaž móža so wopytowarjo přeswědčić.
Swojeje zahoritosće za historiske knefle dla je Voigt na čaporowych wikach nimo jednotliwych eksemplarow tež wjetše mnóstwa kneflow našoł. Z toho zrodźi před dźesać lětami ideju, z nimi wuměłske twórby zhotowić. Ze swojimi wobrazami a dalšimi dźěłami je wón mjeztym wjacore zajimawe wustajeńcy wuhotował, mjez druhim w Njeswačanskim baroknym hrodźe. Žana přehladka pak so druhej njeruna, dokelž stajnje nowe twórby nastawaja. Tak su tež te w Budyšinje wustajene cyle nowe. Zběrka w měšćanskej bibliotece rozpřestrěwa so po třoch rumnosćach a wopřijima portrety runje tak kaž krajiny a křesćanske motiwy.
szl_Latn szl_Latn